CELEX: 32021D0031
Language: sk
Date: 2021-01-13 00:00:00
Title: Vykonávacie rozhodnutie Komisie (EÚ) 2021/31 z 13. januára 2021, ktorým sa stanovujú pravidlá uplatňovania nariadenia Európskeho parlamentu a Rady (EÚ) 2018/1862, pokiaľ ide o minimálne normy pre kvalitu údajov a technické špecifikácie pre vkladanie fotografií, profilov DNA a daktyloskopických údajov do Schengenského informačného systému (SIS) v oblasti policajnej spolupráce a justičnej spolupráce v trestných veciach, a ktorým sa zrušuje vykonávacie rozhodnutie Komisie (EÚ) 2016/1345 [oznámené pod číslom C(2020) 9228]

18.1.2021   
               
               
                  SK
               
               
                  Úradný vestník Európskej únie
               
               
                  L 15/1
               
            
         VYKONÁVACIE ROZHODNUTIE KOMISIE (EÚ) 2021/31
         z 13. januára 2021,
         ktorým sa stanovujú pravidlá uplatňovania nariadenia Európskeho parlamentu a Rady (EÚ) 2018/1862, pokiaľ ide o minimálne normy pre kvalitu údajov a technické špecifikácie pre vkladanie fotografií, profilov DNA a daktyloskopických údajov do Schengenského informačného systému (SIS) v oblasti policajnej spolupráce a justičnej spolupráce v trestných veciach, a ktorým sa zrušuje vykonávacie rozhodnutie Komisie (EÚ) 2016/1345
         
            
               [oznámené pod číslom C(2020) 9228]
            
         
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2018/1862 z 28. novembra 2018 o zriadení, prevádzke a využívaní Schengenského informačného systému (SIS) v oblasti policajnej spolupráce a justičnej spolupráce v trestných veciach, o zmene a zrušení rozhodnutia Rady 2007/533/SVV a o zrušení nariadenia Európskeho parlamentu a Rady (ES) č. 1986/2006 a rozhodnutia Komisie 2010/261/EÚ (1), a najmä na jeho článok 42 ods. 5,
         keďže:
         
                     (1)
                  
                  
                     Schengenský informačný systém (SIS) v oblasti policajnej spolupráce a justičnej spolupráce v trestných veciach obsahuje zápisy o osobách a veciach hľadaných príslušnými vnútroštátnymi orgánmi na účely zabezpečenia vysokej úrovne bezpečnosti v priestore slobody, bezpečnosti a spravodlivosti.
                  
               
                     (2)
                  
                  
                     Podľa článku 20 ods. 3 nariadenia (EÚ) 2018/1862 kategórie údajov, ktoré možno vložiť do zápisu o osobe v SIS, zahŕňajú fotografie, vyobrazenia tváre, profily DNA a daktyloskopické údaje (vrátane odtlačkov prstov a odtlačkov dlaní). Podľa článku 22 ods. 1 nariadenia (EÚ) 2018/1862 by sa takéto údaje mali vkladať do SIS, ak sú k dispozícii.
                  
               
                     (3)
                  
                  
                     V článku 42 ods. 1 a 3 nariadenia (EÚ) 2018/1862 sa stanovuje, že fotografie, vyobrazenia tváre, profily DNA a daktyloskopické údaje vložené do zápisu v SIS sú predmetom kontroly kvality s cieľom zistiť, či spĺňajú minimálne normy pre kvalitu údajov a technické špecifikácie.
                  
               
                     (4)
                  
                  
                     Je potrebné stanoviť vykonávacie opatrenia, v ktorých sa uvedú minimálne normy pre kvalitu údajov a technické špecifikácie pre vkladanie takýchto údajov do SIS a ich uchovávanie v SIS.
                  
               
                     (5)
                  
                  
                     Podľa článku 43 ods. 3 nariadenia (EÚ) 2018/1862 možno v daktyloskopických údajoch uchovávaných v SIS vyhľadávať s použitím úplných alebo neúplných súborov odtlačkov prstov alebo odtlačkov dlaní objavených na mieste spáchania závažného trestného činu alebo trestného činu terorizmu, ak možno s veľkou pravdepodobnosťou predpokladať, že patria páchateľovi závažného trestného činu alebo trestného činu terorizmu, a za predpokladu, že sa súčasne vyhľadáva aj v relevantných databázach členských štátov týkajúcich sa odtlačkov prstov. Okrem toho podľa článku 40 nariadenia (EÚ) 2018/1862 môžu členské štáty vkladať do SIS zápisy o neznámych hľadaných osobách, ktoré obsahujú iba daktyloskopické údaje zaistené na mieste spáchania závažného trestného činu alebo trestného činu terorizmu. Osobitná pozornosť by sa mala venovať stanoveniu noriem kvality uplatniteľných na prenos takýchto daktyloskopických údajov do SIS.
                  
               
                     (6)
                  
                  
                     V špecifikáciách by sa mala stanoviť len taká úroveň kvality, ktorá sa vyžaduje pre vkladanie fotografií do SIS a uchovávanie fotografií v SIS, ktoré sa majú využiť na účely potvrdenia totožnosti osoby v súlade s článkom 43 ods. 1 uvedeného nariadenia. Úroveň kvality vyžadovaná pre vkladanie fotografií a vyobrazení tváre do SIS a uchovávanie fotografií a vyobrazení tváre v SIS, ktoré sa majú využiť na identifikáciu osoby podľa článku 43 ods. 4, by sa mala stanoviť neskôr, keď budú splnené podmienky stanovené v uvedenom článku. Agentúra eu-LISA by mala po konzultácii s poradnou skupinou pre SIS II vypracovať a zdokumentovať technické podrobnosti noriem a špecifikácií stanovených v tomto rozhodnutí, a to v dokumente o riadení rozhrania SIS a v podrobných technických špecifikáciách. Členské štáty, Agentúra Európskej únie pre spoluprácu v oblasti presadzovania práva (Europol), Agentúra Európskej únie pre justičnú spoluprácu v trestných veciach (Eurojust) a Európska agentúra pre pohraničnú a pobrežnú stráž by mali vyvinúť svoje systémy v súlade so špecifikáciami stanovenými v uvedených dokumentoch.
                  
               
                     (7)
                  
                  
                     V súlade s článkami 1 a 2 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastnilo na prijatí nariadenia (EÚ) 2018/1862, nie je ním viazané ani nepodlieha jeho uplatňovaniu. Avšak vzhľadom na to, že nariadenie (EÚ) 2018/1862 je založené na schengenskom acquis, Dánsko v súlade s článkom 4 uvedeného protokolu oznámilo 26. apríla 2019 svoje rozhodnutie transponovať nariadenie (EÚ) 2018/1862 do svojho vnútroštátneho práva. Dánsko je preto v súlade s medzinárodným právom povinné vykonávať toto rozhodnutie.
                  
               
                     (8)
                  
                  
                     Írsko sa zúčastňuje na tomto rozhodnutí v súlade s článkom 5 ods. 1 Protokolu č. 19 o schengenskom acquis začlenenom do rámca Európskej únie, ktorý je pripojený k Zmluve o Európskej únii a Zmluve o fungovaní Európskej únie, a v súlade s článkom 6 ods. 2 rozhodnutia Rady 2002/192/ES (2).
                  
               
                     (9)
                  
                  
                     Pokiaľ ide o Island a Nórsko, toto rozhodnutie predstavuje vývoj ustanovení schengenského acquis v zmysle Dohody uzavretej medzi Radou Európskej únie a Islandskou republikou a Nórskym kráľovstvom o pridružení Islandskej republiky a Nórskeho kráľovstva pri vykonávaní, uplatňovaní a vývoji schengenského acquis (3), ktoré patria do oblasti uvedenej v článku 1 bode G rozhodnutia Rady 1999/437/ES (4).
                  
               
                     (10)
                  
                  
                     Pokiaľ ide o Švajčiarsko, toto rozhodnutie predstavuje vývoj ustanovení schengenského acquis v zmysle Dohody medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis (5), ktoré patria do oblasti uvedenej v článku 1 bode G rozhodnutia 1999/437/ES v spojení s článkom 3 rozhodnutia Rady 2008/149/SVV (6).
                  
               
                     (11)
                  
                  
                     Pokiaľ ide o Lichtenštajnsko, toto rozhodnutie predstavuje vývoj ustanovení schengenského acquis v zmysle Protokolu medzi Európskou úniou, Európskym spoločenstvom, Švajčiarskou konfederáciou a Lichtenštajnským kniežatstvom o pristúpení Lichtenštajnského kniežatstva k Dohode medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis (7), ktoré patria do oblasti uvedenej v článku 1 bode G rozhodnutia Rady 1999/437/ES v spojení s článkom 3 rozhodnutia Rady 2011/349/EÚ (8).
                  
               
                     (12)
                  
                  
                     Pokiaľ ide o Bulharsko a Rumunsko, toto rozhodnutie predstavuje akt, ktorý je založený na schengenskom acquis alebo s ním inak súvisí v zmysle článku 4 ods. 2 aktu o pristúpení z roku 2005 a mal by sa vykladať v spojení s rozhodnutiami Rady 2010/365/EÚ (9) a (EÚ) 2018/934 (10).
                  
               
                     (13)
                  
                  
                     Pokiaľ ide o Chorvátsko, toto rozhodnutie predstavuje akt, ktorý je založený na schengenskom acquis alebo s ním inak súvisí v zmysle článku 4 ods. 2 aktu o pristúpení z roku 2011 a mal by sa vykladať v spojení s rozhodnutím Rady (EÚ) 2017/733 (11).
                  
               
                     (14)
                  
                  
                     Pokiaľ ide o Cyprus, toto rozhodnutie predstavuje akt, ktorý je založený na schengenskom acquis alebo s ním inak súvisí v zmysle článku 3 ods. 2 aktu o pristúpení z roku 2003.
                  
               
                     (15)
                  
                  
                     V súlade s článkom 42 ods. 1 nariadenia Európskeho parlamentu a Rady (EÚ) 2018/1725 (12) sa uskutočnili konzultácie s európskym dozorným úradníkom pre ochranu údajov, ktorý vydal 26. augusta 2020 stanovisko.
                  
               
                     (16)
                  
                  
                     Opatrenia stanovené v tomto rozhodnutí sú v súlade so stanoviskom Výboru SIS-SIRENE pre políciu,
                  
               PRIJALA TOTO ROZHODNUTIE:
         
            Článok 1
            Vkladanie fotografií, profilov DNA a daktyloskopických údajov do SIS a ich uchovávanie v SIS, ako sa uvádza v článku 42 nariadenia (EÚ) 2018/1862, musí byť v súlade s minimálnymi normami pre kvalitu údajov a technickými špecifikáciami stanovenými v prílohe k tomuto rozhodnutiu.
         
         
            Článok 2
            Vykonávacie rozhodnutie Komisie (EÚ) 2016/1345 (13) sa týmto zrušuje.
         
         
            Článok 3
            Toto rozhodnutie je určené členským štátom, Agentúre Európskej únie pre spoluprácu v oblasti presadzovania práva, Agentúre Európskej únie pre justičnú spoluprácu v trestných veciach a Európskej agentúre pre pohraničnú a pobrežnú stráž.
         
         
            V Bruseli 13. januára 2021
            
               
                  Za Komisiu
               
               Ylva JOHANSSON
               
                  členka Komisie
               
            
         
         
            (1)  Ú. v. EÚ L 312, 7.12.2018, s. 56.
         
            (2)  Rozhodnutie Rady 2002/192/ES z 28. februára 2002 o požiadavke Írska zúčastňovať sa na niektorých ustanoveniach schengenského acquis (Ú. v. ES L 64, 7.3.2002, s. 20).
         
            (3)  Ú. v. ES L 176, 10.7.1999, s. 36.
         
            (4)  Rozhodnutie Rady 1999/437/ES zo 17. mája 1999 o určitých vykonávacích predpisoch k Dohode uzavretej medzi Radou Európskej únie a Islandskou republikou a Nórskym kráľovstvom o pridružení týchto dvoch štátov pri vykonávaní, uplatňovaní a vývoji schengenského acquis (Ú. v. ES L 176, 10.7.1999, s. 31).
         
            (5)  Ú. v. EÚ L 53, 27.2.2008, s. 52.
         
            (6)  Rozhodnutie Rady 2008/149/SVV z 28. januára 2008 o uzavretí v mene Európskej únie Dohody medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis (Ú. v. EÚ L 53, 27.2.2008, s. 50).
         
            (7)  Ú. v. EÚ L 160, 18.6.2011, s. 21.
         
            (8)  Rozhodnutie Rady 2011/349/EÚ zo 7. marca 2011 o uzavretí, v mene Európskej únie, Protokolu medzi Európskou úniou, Európskym spoločenstvom, Švajčiarskou konfederáciou a Lichtenštajnských kniežatstvom o pristúpení Lichtenštajnského kniežatstva k Dohode medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis, ktoré sa vzťahuje najmä na justičnú spoluprácu v trestných veciach a policajnú spoluprácu (Ú. v. EÚ L 160, 18.6.2011, s. 1).
         
            (9)  Rozhodnutie Rady 2010/365/EÚ z 29. júna 2010 o uplatňovaní ustanovení schengenského acquis týkajúcich sa Schengenského informačného systému v Bulharskej republike a Rumunsku (Ú. v. EÚ L 166, 1.7.2010, s. 17).
         
            (10)  Rozhodnutie Rady (EÚ) 2018/934 z 25. júna 2018 o nadobudnutí účinnosti zostávajúcich ustanovení schengenského acquis týkajúcich sa Schengenského informačného systému v Bulharskej republike a Rumunsku (Ú. v. EÚ L 165, 2.7.2018, s. 37).
         
            (11)  Rozhodnutie Rady (EÚ) 2017/733 z 25. apríla 2017 o uplatňovaní ustanovení schengenského acquis týkajúcich sa Schengenského informačného systému v Chorvátskej republike (Ú. v. EÚ L 108, 26.4.2017, s. 31).
         
            (12)  Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).
         
            (13)  Vykonávacie rozhodnutie Komisie (EÚ) 2016/1345 zo 4. augusta 2016 o minimálnych normách pre kvalitu údajov pri záznamoch odtlačkov prstov v Schengenskom informačnom systéme druhej generácie (SIS II) (Ú. v. EÚ L 213, 6.8.2016, s. 15).
      
      
         
            PRÍLOHA
            Minimálne normy pre kvalitu údajov a technické špecifikácie na používanie fotografií, profilov DNA a daktyloskopických údajov v SIS.
            1.   Daktyloskopické údaje
            
            1.1.   
                  Kategórie daktyloskopických údajov používaných v SIS
               
            
            V SIS sa môžu používať tieto kategórie daktyloskopických údajov:
            
                        a)
                     
                     
                        plošné odtlačky prstov vrátane plošných odtlačkov oboch palcov naraz a plošných odtlačkov štyroch prstov naraz;
                     
                  
                        b)
                     
                     
                        odvaľované odtlačky prstov;
                     
                  
                        c)
                     
                     
                        odtlačky dlaní;
                     
                  
                        d)
                     
                     
                        stopa odtlačku prsta: úplný alebo neúplný súbor odtlačkov prstov neznámeho pôvodu zaistených na miestach vyšetrovaných trestných činov terorizmu alebo iných závažných trestných činov;
                     
                  
                        e)
                     
                     
                        stopa odtlačku dlane: úplný alebo neúplný súbor odtlačkov dlaní neznámeho pôvodu zaistených na miestach vyšetrovaných trestných činov terorizmu alebo iných závažných trestných činov.
                     
                  1.2.   
                  Povolené formáty daktyloskopických údajov
               
            
            Členské štáty môžu do centrálneho SIS odosielať:
            
                        a)
                     
                     
                        údaje získané pomocou zariadení na priame skenovanie (live-scan) na vnútroštátnej úrovni, ktoré sú schopné zachytiť a segmentovať až desať jednotlivých odtlačkov prstov; odvaľovaných, plošných alebo oboch typov;
                     
                  
                        b)
                     
                     
                        „atramentové“ odtlačky prstov a dlaní; odvaľované, plošné alebo oboch typov, ktoré boli digitálne naskenované v požadovanej kvalite a rozlíšení.
                     
                  Automatizovaný systém identifikácie odtlačkov prstov centrálneho SIS (ďalej len „systém CS-SIS AFIS“) vymedzený v článku 43 ods. 2 nariadenia (EÚ) 2018/1862 musí byť kompatibilný a interoperabilný s formátmi daktyloskopických údajov uvedenými v písmenách a) a b).
            1.3.   
                  Minimálne normy pre kvalitu údajov a technické špecifikácie
               
            
            1.3.1.   Formát súboru a kompresie („daktyloskopický údajový kontajner“)
            
            Vstupný formát na odosielanie daktyloskopických údajov („daktyloskopický údajový kontajner“) do SIS musí byť v súlade s normou SIS NIST, ktorá vychádza z binárneho formátu ANSI/NIST (1).
            Na úrovni technickej pomocnej jednotky centrálneho SIS (ďalej len „CS-SIS“) sa zriadi „kontrolná funkcia SIS NIST“, ktorou sa bude kontrolovať, či odosielaný daktyloskopický údajový kontajner spĺňa vymedzenú normu SIS NIST.
            Daktyloskopické údajové kontajnery, ktoré nespĺňajú vymedzenú normu SIS NIST, budú systémom CS-SIS AFIS zamietnuté a nebudú uložené do centrálneho SIS. Ak systém CS-SIS AFIS zamietne súbor, ktorý nespĺňa normu SIS NIST, CS-SIS zašle členskému štátu, ktorý údaje odoslal, chybové hlásenie.
            1.3.2.   Formát snímky a rozlíšenie
            
            Aby sa snímky odtlačkov prstov a dlaní uvedené v oddiele 1.1 písm. a), b) a c) mohli spracovať v CS-SIS, musia mať nominálne rozlíšenie buď 1 000 ppi alebo 500 ppi s 256 sivými odtieňmi. Snímky v rozlíšení 500 ppi sa musia vkladať vo formáte WSQ a snímky v rozlíšení 1 000 ppi musia byť vo formáte JPEG2000 (JP2).
            Aby sa snímky stopy odtlačku prsta a stopy odtlačku dlane uvedené v oddiele 1.1 písm. d) a e) mohli spracovať v CS-SIS, musia mať rozlíšenie 500 alebo 1 000 ppi. Snímky v rozlíšení 500 ppi sa musia vkladať vo formáte WSQ a snímky v rozlíšení 1 000 ppi musia byť vo formáte JPEG2000 (JP2). Pri snímkach v oboch rozlíšeniach sa musí použiť kompresia JPEG bez straty.
            1.3.3.   Minimálne požiadavky na kvalitu pre uchovávanie a používanie snímok odtlačkov prstov a dlaní v systéme CS-SIS AFIS
            
            Aby sa mohli daktyloskopické snímky uchovávať a používať v systéme CS-SIS AFIS, musia spĺňať minimálne požiadavky na kvalitu stanovené v dokumente o riadení rozhrania SIS a v podrobných technických špecifikáciách.
            Členským štátom sa odporúča, aby pred odoslaním daktyloskopických snímok do CS-SIS skontrolovali, či tieto snímky spĺňajú minimálne požiadavky na kvalitu.
            Daktyloskopické údajové kontajnery, ktoré spĺňajú normu SIS NIST, ale obsahujú daktyloskopické snímky odtlačkoch prstov alebo dlaní, ktoré nespĺňajú minimálne požiadavky na kvalitu, nebudú uložené do systému CS-SIS AFIS ani sa nebudú používať na biometrické vyhľadávanie. Daktyloskopické údajové kontajnery, ktoré obsahujú daktyloskopické snímky, ktoré systém CS-SIS AFIS zamietol, sa môžu využiť len na účely potvrdenia totožnosti osoby v súlade s článkom 43 ods. 1 nariadenia (EÚ) 2018/1862. Vždy, keď systém CS-SIS AFIS zamietne súbor z dôvodu nízkej kvality snímok, CS-SIS zašle členskému štátu, ktorý údaje odoslal, chybové hlásenie.
            1.3.4.   Minimálne požiadavky na kvalitu pre uchovávanie a používanie snímok stopy odtlačku prsta a stopy odtlačku dlane v systéme CS-SIS AFIS
            
            Aby systém CS SIS AFIS akceptoval daktyloskopické snímky stopy odtlačku prsta a stopy odtlačku dlane, musia spĺňať minimálne požiadavky na kvalitu stanovené v dokumente o riadení rozhrania SIS a v technických špecifikáciách.
            Daktyloskopické údajové kontajnery, ktoré spĺňajú normu SIS NIST, ale obsahujú daktyloskopické snímky stopy odtlačku prsta alebo stopy odtlačku dlane, ktoré nespĺňajú minimálne požiadavky na kvalitu, nebudú uložené do systému CS-SIS AFIS. Vždy, keď systém CS-SIS AFIS zamietne súbor z dôvodu nízkej kvality snímok, CS-SIS zašle členskému štátu, ktorý údaje odoslal, chybové hlásenie.
            1.4.   
                  Biometrické vyhľadávanie
               
            
            Systém CS-SIS AFIS poskytne funkciu biometrického vyhľadávania pre všetky typy daktyloskopických snímok, ktoré spĺňajú požiadavky na kvalitu stanovené v bodoch 1.3.3 a 1.3.4.
            Požiadavky na výkonnosť a biometrická presnosť pre rôzne kategórie biometrických vyhľadávaní v systéme CS-SIS AFIS sú stanovené v dokumente o riadení rozhrania SIS a v podrobných technických špecifikáciách.
            2.   Fotografie
            
            Pri vkladaní fotografií do SIS sa musí použiť minimálne rozlíšenie 480 × 600 pixelov s farebnou hĺbkou 24 bitov.
            3.   Profily DNA
            
            Na opis profilu DNA sa musí použiť súbor v rozšíriteľnom značkovom jazyku (XML). Na opis profilu DNA, ktorý sa má uchovávať v SIS, sa musí použiť súbor, ktorý má štruktúru kombinovaného indexového systému pre DNA (CODIS) (2).
            
               (1)  Americká národná norma pre informačné systémy/Národný inštitút pre normy a technológie.
            
               (2)  https://www.fbi.gov/services/laboratory/biometric-analysis/codis